Verdagte ontsnap by hofBheki Moses Phakathi (Foto: Verskaf) Die polisie in Mpumalanga is op die spoor van ŉ vermeende verkragter nadat hy voor Kersfees uit aanhouding by die Kwamhlanga-landdroshof ontsnap het. Die moontlikheid dat hy hulp ontvang het, word ook ondersoek. Brig. Selvy Mohlala, polisiewoordvoerder, sê Bheki Moses Phakathi (29) was veronderstel om op 21 Desember op vyf aanklagte van verkragting en huisroof in die hof te verskyn. Phakathi het egter kort ná sy aankoms by die hof “op die een of ander manier” binne die hofgebou ontsnap nadat polisiebeamptes hom en ander verdagtes vir hul onderskeie verskynings na die hof vervoer het. Polisiebeamptes het Phakathi glo probeer agternasit, maar hy het hulle ontglip en is sedertdien soek. Mohlala sê ŉ saak van ontsnapping uit wettige aanhouding is aanhangig gemaak. Daar is ook interne ondersoeke van stapel gestuur en die moontlikheid word ondersoek dat die polisiebeamptes hulp aan die verdagte verleen het om te ontsnap. Lede van die publiek word intussen versoek om enige inligting oor waar Phakathi hom moontlik bevind, by die polisie by 08600 10111 aan te meld.